Αννίτα Πάνια

Πρώτα Χρόνια

Κατάγεται από τον Μελιγαλά Μεσσηνίας. Γεννήθηκε στην Αθήνα και μεγάλωσε στα Εξάρχεια. Τελείωσε το μεταφραστικό τμήμα του Γαλλικού Ινστιτούτου ενώ παράλληλα ασχολείτο με την ποίηση και τη στιχουργία. Έχει εκδώσει την ποιητική συλλογή με τίτλο «Τριάντα Τρόποι Εισόδου», το βιβλίο «Η Εκδίκηση του Κωλόχαρτου» και έχει γράψει στίχους για διάφορους τραγουδιστές.

Καριέρα

Το 1995, ξεκίνησε να μεταδίδεται στο Μακεδονία TV η εκπομπή Χρυσό Κουφέτο που αποτελούσε ιδέα της ίδιας. Λίγο πριν το τέλος του 1995 η εκπομπή πουλήθηκε στον τηλεοπτικό σταθμό New Channel από όπου συνέχισε την μετάδοση της μέχρι το τέλος της σεζόν 1995-1996. Την επόμενη σεζόν πήρε μεταγραφή στον τηλεοπτικό σταθμό Star Channel παρουσιάζοντας την ίδια εκπομπή για δύο σεζόν (1996-1998). Το 1997 το αμερικανικό τηλεοπτικό δίκτυο CNN και συγκεκριμένα η εκπομπή CNN News πρόβαλλε ένα ρεπορτάζ-αφιέρωμα στην εκπομπή Χρυσό Κουφέτο δίνοντας βάση στο περιεχόμενο της εκπομπής χαρακτηρίζοντάς το ιδιαίτερο και πρωτοποριακό, ενώ το ίδιο ρεπορτάζ συνοδεύτηκε και από συνέντευξη της Πάνια στην οποία αναφερόταν στη σύλληψη της ιδέας για τη δημιουργία της εκπομπής αυτής.
Έπειτα από τη επιτυχία του Κουφέτου παρουσίασε στο ίδιο κανάλι τη σεζόν 1998-1999 την εκπομπή ταλέντων Σπάνια Πουλιά. Το 1999 πήρε μεταγραφή στον ΑΝΤ1 παρουσιάζοντας μαζί με τον Βλάσση Μπονάτσο το σόου Με Φόρα, που ωστόσο διήρκεσε για 10 μόλις επεισόδια. Επέστρεψε στο Star Channel αναλαμβάνοντας την παρουσίαση της εκπομπής Κορίτσια, οι Άνδρες που ολοκληρώθηκε το 2001 μετά από δύο σεζόν. Το 2001 υπέγραψε συμβόλαιο συνεργασίας με τον τηλεοπτικό σταθμό Tempo TV παρουσιάζοντας την εκπομπή Τα Παρατράγουδα στην απογευματινή ζώνη του Σαββατοκύριακου. Τον Μάρτιο του 2002 και ενώ ήταν σε ισχύ το συμβόλαιο της με τον σταθμό, τα οικονομικά προβλήματα του σταθμού οδήγησαν στην διακοπή της συνεργασίας τους. Λίγες μέρες μετά πήρε μεταγραφή με την ίδια εκπομπή στον τηλεοπτικό σταθμό Alter, συνεχίζοντας κανονικά την μετάδοση της. Η εκπομπή συνεχίστηκε μέχρι τον Νοέμβριο του 2011 στο ίδιο κανάλι, στην ίδια ώρα προβολής με τον ίδιο περιεχόμενο ενώ αποτελεί μία από τις μακροβιότερες εκπομπές της ελληνικής τηλεόρασης έχοντας συμπληρώσει έντεκα σεζόν στον τηλεοπτικό αέρα.
Παράλληλα με τα Παρατράγουδα, ανέλαβε κατά τη διάρκεια της συνεργασίας της με τον τηλεοπτικό σταθμό Alter από το 2002 μέχρι το 2012 διάφορες βραδινές εβδομαδιαίες εκπομπές που προβαλλόταν μετά τα μεσάνυχτα. Από το 2002 μέχρι το 2006 παρουσίασε την εκπομπή Αϋπνίες. Στη συνέχεια, τις σεζόν 2006-2008 παρουσίασε την εκπομπή Je T' Aime, η οποία ήταν εκπομπή συνοικεσίων και ανάδειξης νέων τραγουδιστών. Τη σεζόν 2008-2009 ανακοινώθηκε πως θα παρουσιάσει την εκπομπή Είσοδος Ελεύθερη. Η εκπομπή έκανε πρεμιέρα τον Οκτώβριο του 2008 και προβλήθηκε για μόλις ένα μήνα. Όπως έγινε γνωστό στη συνέχεια η παραγωγή δεν ήταν έτοιμη για το στήσιμο της εκπομπής και επέλεξε να την ολοκληρώσει. Το 2009 ανέλαβε την εκπομπή Ζαμανφού, η οποία αφορούσε στην εύρεση και προώθηση τραγουδιστών, κυρίως λαϊκών.
Στην εκπομπή αυτή συμμετείχαν ως κριτές μεταξύ άλλων η Άντζελα Δημητρίου, ο Δημήτρης Κοντολάζος, ο Γιάννης Κόλιας, ο Τζώννυ Βαβούρας και ο Τίμης Παρίσης. Η εκπομπή διήρκεσε για μία σεζόν. Το 2010 παρουσίασε την εκπομπή Είσοδος Ελεύθερη, που επέστρεψε αυτή τη φορά ανανεωμένη, με την κριτική επιτροπή να αποτελείται από τον Πασχάλη, την Πωλίνα και τον Γιώργο Βασιλείου. Η εκπομπή ανανεώθηκε και για δεύτερη σεζόν (2011-2012) ενώ η πρεμιέρα της έγινε την Τετάρτη 5 Οκτωβρίου του 2011. Η δεύτερη σεζόν της εκπομπής ολοκληρώθηκε ένα μήνα μετά εξαιτίας των οικονομικών προβλημάτων του σταθμού που οδήγησαν και στο κλείσιμό του.
Το καλοκαίρι του 2012 έγινε γνωστό πως υπέγραψε συμβόλαιο συνεργασίας με τον τηλεοπτικό σταθμό Alpha TV. Εκεί τις σεζόν 2012-2014 παρουσίασε την κοινωνική εκπομπή Αννίτα SOS κοινωνικού περιεχομένου. Την σεζόν 2014-2015 παρουσίασε στο ίδιο κανάλι την εκπομπή Annita GR. Την επόμενη σεζόν πήρε μεταγραφή με την ίδια εκπομπή στον τηλεοπτικό σταθμό Epsilon TV παρουσιάζοντας την ίδια εκπομπή μέχρι τον Ιούνιο του 2018. Παράλληλα με το Annita GR επέστρεψε και στην νυχτερινή ζώνη. Τη σεζόν 2015-2016 παρουσίασε το talk show Parole ενώ τη σεζόν 2016-2017 το talent show Κάνε μου Like. Την περίοδο 2018-2019 παρουσίασε τις εκπομπές Annita Airlines και The Lol Show στο τοπικό τηλεοπτικό δίκτυο Νέο Epsilon. Τον Σεπτέμβριο του 2019, υπέγραψε συμβόλαιο συνεργασίας με τον τηλεοπτικό σταθμό Open TV για την παρουσίαση εκπομπής στην απογευματινή ζώνη του Σαββατοκύριακου.

Πρόστιμο

Το 2007 το Εθνικό Συμβούλιο Ραδιοτηλεόρασης επέβαλε πρόστιμο 200.000 ευρώ στο Alter για υποβάθμιση ποιότητας προγράμματος στην εκπομπή Je t' Aime, με το σκεπτικό ότι γελοιοποιούνται οι ιδιαιτερότητες των καλεσμένων. Σε υπόμνημά τους προς το ΕΣΡ οι Καθηγητές Νομικής, Φίλιππος Σπυρόπουλος και Σταύρος Τσακυράκης, καθώς και η αναπληρώτρια καθηγήτρια Ψυχολογίας του Παντείου Πανεπιστημίου Αλεξάνδρα Κορωναίου υπεράσπισαν το δικαίωμα των ατόμων αυτών στη δημόσια προβολή.

Προσωπική ζωή

Το 2006 ξεκίνησε τη σχέση της με τον Νίκο Καρβέλα. Την 1η Ιανουαρίου 2008 γεννήθηκε ο γιος τους, Ανδρέας, ενώ παντρεύτηκαν το 2010 με πολιτικό γάμο. Το 2016 χώρισαν.